《答王载监簿惠诗依韵》
宋代·冯山

梓士多好学，独君用心苦。始策万里足，相期一言遇。

荏苒去岁月，差池晚途路。清节挠不变，鸡鸣任风雨。

一日起仕进，光华照门户。谓予尝游从，复此再会聚。

清谈语言约，老笔文字古。新诗忽持赠，病目骇观睹。

兰芷得远思，从兹识贤矩。草木变秋节，悲风袭原卤。

自可追赋咏，何须倦贫窭。感慨无俗音，虹蜺俟重吐。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。